《和王希夷庐陵观梅》
宋代·金履祥

岁寒堂前桂树秋，秋风浩荡君西游。
羡君充此四方志，望尘何异登瀛洲。
人生难得心相识，况君与我心相得。
君心谁似惟梅花，雪霜不改馨香德。
顾我思君日几寻，岁寒又见梅花春。
见梅不见故人面，空咏梅花如故人。
月明千里虽同致。畴昔追随今少异。
始信灯窗朝暮同，此会人生良匪易。
噫吁嘻，安得彼此长似岁寒枝，
清芬处处同襟期。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。